Klara Badiola

Klara Badiola Zubillaga (Donostia, 1954ko maiatzaren 3a) gipuzkoar aktore euskalduna da.

 Biografia 
Donostiako Parte Zaharrean jaio eta bizi izan zen. Filologia Erromanikoan lizentziatu zen Deustuko Unibertsitatean. 

Pailazo talde batean hasi ziren Eneko Olasagasti, Jose Ramon Soroiz, Joseba Urzelai eta laurak, 1970eko hamarkada bukaeran. Garai hartan, Donostian euskarazko antzerkian ez zegoen ezertxo ere ez, eta umeentzat, are gutxiago. Gustatzen zitzaielako hasi ziren gauzak egiten, eta hortik atera zen Herri Irratian (Paco Sagarzazu, Txaro Arteaga-eta zeudela) larunbat goizetan pailazo-saio bat egiteko proposamena. Kutxaren areto batean, astero obra bat egiten zuten eta irratian ematen zen. Kontxi Odriozolak egiten zituen jantziak. Bete egiten zen larunbatero, jendea kalean geratzen zen. Eta honela hasi ziren pailazoena egiten. Irabazitako diruarekin bigarren eskuko furgoneta bat erosi, eta astebururo joaten ziren herriz herri. Euskaraz egiten zuten dena, militantzia ikuspegia zuten, baina oso ondo pasatzen zuten elkarrekin. Urte ikaragarri politak izan ziren haientzat.

Hasieran ikastolako irakasle lana interpretazioarekin tartekatzen zuen, Xaribari antzerki taldearekin jorratzen zuen euskaraz. Herri Irratikoan lanean ari zela, Imanol Uriberen Segoviako ihesa filmerako castingera aurkeztu zen eta paper bat lortu zuen.  Geroxeago, irakasle lana utzi zuen antzerkia egin ahal izateko. Ikusi zuen momentu hartan aukera bat zela eta ez zela berriro agertuko. Hortik aurrera, antzerkia, EITBren sorrera eta bikoizketa… Bikoizketak eguneroko lana ekarri zion, aktore lanak tartekakoa. Harrezkero hiru lan horietan aritu da etengabe.

Urte horretan bertan, interpretazio-ikasketak hasi zituen Antzertin, Eusko Jaurlaritzako Arte Dramatikoko Eskolan. Ordutik aurrera, film ugaritan parte hartu du, baita telebistarako sailetan ere.

1985ean Alfonso Hungria zuzendariarekin ‘100 metro’ filmean parte hartu zuen, Ramon Saizarbitoriaren eleberri aitzindarian oinarrituta zegoena.

1988an Madrilera joan zen eta bertan bikoizketa-lanetan aritu zen hiruzpalau urtez. Estudio batean aurkeztu, eta hurrengo egunean lanean ari zen. Falcon Crest eta horrelako telesailak bikoiztu zituen. Asteburutan, askotan, Euskal Herrira etorri behar izaten zuen antzerkia egitera.

2012an Agurtzane Intxaurragaren Hitzak antzezlanean parte hartu zuen Ane Pikaza, Ainhoa Aierbe eta Itziar Ituñorekin batera.

Desobedienteak 18/98 antzerki obran parte hartzen du 2026an. Hori ez da «ohiko» antzezlana. Ez da hasieratik bukaeraraino istorio bat kontatzen duen obra. Nahasketa bat da: dokumentala, pertsonaia puntualak, ideiak… Desobedientzia zibilarekin zerikusia duten une historikoak agertzen dira: zer irabazi den jendea mugitu delako. Kontatzeko modua berria da, dramaturgia aldetik Mireia Gabilondok eta Fernando Bernuesek landu dutena.

 Aktore lanak 
 Filmografia 
 Urtea  Filmaren izenburua  Zuzendaria 2020NoraLara Izagirre2011Urte berri on, amona!Telmo Esnal 2011  Arriya Alberto Gorritiberea2011Bi anaiImanol Rayo2010MystikalAngel Alonso 2010  Izarren argia Mikel Rueda 2010  Mugaldekoak Fernando Bernués 
Mireia Gabilondo 2008  Berri Ona Helena Taberna 
Andrés Martorell 2008  Txokolate apur bat Aitzol Aramaio 2007  Cosmos  Diego Fandos 2003  El final de la noche Patxi Barko 2000  Jaizkibel Ibon Cormenzana 1992  Behiak Julio Medem 1991  Offeko maitasuna Koldo Izagirre 1991  Todo por la pasta Enrique Urbizu 1989  Eskorpion  Ernesto Tellería 1988  Karlistadaren kronika 1872-1876  Jose Maria Tuduri 1987  El mar es azul Juan Ortuoste 1987  Todo esta oscuro Ana Díez 1986  Ehun metro Alfonso Ungría 1983  Albaniaren konkista Alfonso Ungría 1981  Segoviako ihesa Imanol Uribe

 Telesailak 
 Goenkale
 Balbemendi
 Bertan Zoro
 Hospital Central
 El Comisario
 Mugaldekoak
 Alardea
 Argi gorriak
 Bi eta bat
 Romi

 Erreferentziak 

 Kanpo estekak 

 Klara Badiolari elkarrizketa: "Oso ideia politak zeuden garai hartan, 80ko hamarkadan, baina gero pikutara joan dira denak", Berria, 2025-12-14

Kategoria:Donostiako aktoreak
Kategoria:Euskal Herriko bikoiztaileak
Kategoria:Deustuko Unibertsitateko ikasleak
Kategoria:Euskal Herriko emakume aktoreak
Kategoria:Ikusgela/Aurkezleak